open-index/open-wikipedia-markdown huggingface dataset:
Tapai sipuluik itam

**Tapai sipuluik Itam** adolah tapai nan dibuek dari puluik itam. Ado pulo tapai nan dibuek dari ubi kayu, namonyo tapai ubi. Tapai Sipuluik Itam biasonyo dimakan jo lamang sainggo tasabuik bana dek urang Minangkabau “Lamang Tapai”. Makanan ko indak dibuek tiok hari. Cuma di hari-hari istimewa sajo adonyo, misalnyo di hari baralek, hari rayo, jo hari-hari mandoa.

## Caro mambuek
Mambuek Tapai Sipuluik Itam ko indak sarik do. Bahannyo hanyo sakilo puluik itam jo sakapiang ragi sajo. Takaran banyak puluik itam jo ragi bisa disasuaikan. Ragi gunonyo untuak maubah sipuluik manjadi tapai. Alat-alat nan digunokan adolah daun pisang atau daun kaladi, niru atau sejenisnya nan babantuak laweh, jo panci basaok/batutuik.

Sarupo iko caro mambueknyo. Basuah puluik itam, uwokkan/kukuih sampai masak, kaka/ratokan di ateh niru supayo dingin. Kalau alah dingin, tabuakan/serakkan ragi nan alah dialuihkan di ateh nasi puluik itam. Bungkuih jo daun pisang atau daun kaladi nasi puluik itam nan alah bacampua jo ragi tadi. Bungkusan daun ‘tu masuakkan ka dalam panci nan ado saok/tutuik. Labiah rancak kalau panci ‘tu dibungkuih ‘lo jo kain. Tunggu sampai 3 hari-3 malam. Jan sampai manyimpannyo dalam kulkas. Proses fermentasi atau pamasaman nasi puluik manjadi tapai mamaralukan hawo nan paneh.

Kalau ‘lah lapeh 3 hari-tigo malam, bungkusan nasi puluik ‘lah bisa dibukak. Biasonyo, nasi puluik ‘lah barubah manjadi tapai si (nasi) puluik itam. Inyo ‘lah bakuah, mani-mani masam, dan mambuek tabik salero. Salain jo lamang, Tapai Sipuluik Itam bisa juo dicampua jo es, kue-kue, atau jo jus buah-buahan.
Maratok

**Maratok** atau **ratok** adolah kabiasaan mandendangkan parasaan sadiah dek urang Minangkabau pado maso saisuak. Kutiko ado karik-kirabat nan maningga, urang banyak manangih dek sadiah bapisah jo mandiang. Kutiko bapisah samantaro jo urang nan disayang, urang ‘tu manangih basamo-samo. Maratok indak cuma manangih, tapi basarotoan jo mandendangkan pantun-pantun nan manyaik-nyaik ati.

Maratok labiah dikataui urang adonyo di kamatian. Padohal kutiko maantakan urang gaek pai naik aji pun urang maratok juo, bacarai jo anak atau jo laki pun urang maratok, bahkan bacakak jo dunsanak urang maratok pulo. Namun, ratok pado kajadian kamatian manjadi sua’tu kaharusan. Indak cukuik rasonyo manyatokan kasadihan kalau indak maratok. Indak langkok raso sadiah ka mandiang kalau kamatiannyo indak diratok-i. Akianyo di maso saisuak, maratok manjadi wajib dalam satiok kamatian di Minangkabau.

Di babarapo kampuang, ado urang nan sangaik pandai maratok. Aratinyo, urang ‘tu pandai bana mandendangkan pantun-pantun sadiah sambia manangih. Urang nan disabuik ‘tukang ratok ‘tu acok datang ka suatu kamatian atau diundang dek urang nan kamalangan. Dalam kabiasaan maratok ‘tu, ‘tukang ratok badendang, nan lain manangih baibo-ibo.

Di kudian ari, ratok barubah manjadi lagu tradisional Minangkabau. Lagu-lagu ratok dinamoi lagu rusuah. Samo jo karya-karya sastra pado umumnyo, lagu ratok ‘tu dibuek karano ado kajadian nan sabana-bana tajadi di masyarakaik. Namo-namo lagu ratok ‘tu di antaronyo adolah Ratok Pak Bawang, Ratok Lawang, Ratok Suayan, Ratok Sariak, Ratok Kamang, Ratok Canduang, Ratok Baso, Ratok Sianok, Ratok Taram, Ratok Pariaman, jo Ratok Aia Bangih. Tampak sacaro umum baraso namo-namo lagu saluang ‘tu dibuek didasarkan pado namo-namo tokoh, namo-namo geografis di Minangkabau, sarato dari kajadian nan pernah ado.
Ratok Pak Bawang

**Ratok Pak Bawang** iyolah ratok nan lahia dari peristiwa sajarah panjajahan Balando maso saisuak. Balando paralu mambangun jalan, jambatan, jo mambukak tambang. Untuak mangarajoan ‘tu paralu tanago kasa. Namonyo panjajah, inyo ‘ndak amuah barugi. Diambiaklah urang dari kampuang-kampuang nan ka jadi kuli kasa ‘tu. Angku Kapalo nan jadi pamimpin dalam kampuang diagiah gaji banyak-banyak untuak mandapekkan tanago nan banyak pulo dari kampuangnyo. Dek Angku Kapalo dicari-carilah kasalahan urang supayo urang ‘tu bisa diukun atau ditandoi ma urang nan ‘ndak disukoi.

Ukuman diagiah nan paliang barek pulo, yaitu ukun buang. Dari Padang bisa diukun buang sampai ka Jawa jo Makasar. Dari dalam tansi, urang buangan ‘tu dirantai jo dibaok ka tampek karajo paso atau ka tampek barodi ‘tu.

Lagu Ratok Pak Bawang mancaritoan parasaian urang nan jadi urang rantai sainggo lagu ‘tu dinamoi pulo Parantaian Pak Bawang. Di dalam lagu ‘tu tajadi jawek-bajawek pantun antaro ayah nan ka manjalani pambuangan jo anak nan malapeh ayahnyo nan malang ‘tu. Sarupo ko pantun Pak Bawang ‘tu.

## Pantun Pak Bawang
Anak urang di Kampuang Bodi

Andak manjalang Parik Panjang

‘Lah nampak asok (‘nak e) kapa api

Manjapuik ayah (‘nak e) ka tabuang 

Sansai ‘den dinyo ‘ko isuaknyo...

Nan ka balai Pakan Sinayan

Nan ka mudiak ka Kampuang Baru

Nambek dulu ayah bajalan

Nantikan kami gadang dulu 

Sansai ‘den dinyo ‘ko ayah ei...

Pak Bawang urang Batagak

Urang Sikumbang Koto Kaciak

Ukun tak dapek ayah tulak

Doakan capek ayah babaliak 

Sansai ‘den dinyo, ‘nak kanduang ‘den...

Anak urang di Kampuang Guci

Baduo-duo pai ka pakan

Kok mati ayah ‘den dalam tansi

Kapan kasia, ‘Yah den kirimkan 

Sansai badan denai, badan ‘den...

Kalau ‘lah taimbau namo ka dibuang, ‘lah samo jo manghadang kamatian ‘tu mah karano di tampek bakarajo sabana-bana dibuek sarupo budak. Karajo sangaik kareh, makan sangaik saketek, nan badan ditangani pulo dek sasamo urang awak nan bakarajo untuak Bulando. Dek indak tatahan parasaian, banyak nan bausao lari dari karajo rodi ‘tu. Tapi urang panjajah labiah cadiak pulo lai. Supayo jan lari dari karajo bapaso ‘tu, kaki urang ‘tu dikabek jo rantai sainggo urang-urang ‘tu disabuik urang rantai. Kok ‘lah manjadi urang rantai, ‘ndak ka diarok pulang lai. Antah kok pulang tingga namo. Co itulah nasib urang awak di maso panjajahan. Kini tingga carito sajo nan tarekam di dalam dendang ratok.
Bubua katan itam

**Bubua keatan itam** (disabuik juo jo **bubua puluik itam** atau **bubua injit**) marupoan hidangan penutuik, nan rasonyo manih, nan terbuek dari bareh katan nan diabuih jo aia nan agak banyak sampai inyo lunak, dan biasonyo dihidangan jo santan. Bubua katan itam merupoan namo nan dipakai di Indonesia, terutamo di Pulau Jawa. Kalau di daerah nan kanai pengaruah budayo Malayu nan kuek, bubua ko dinamoan "bubua puluik itam". Semintarao di Bali jo di Nusa Tenggara Timur, namo dari makanan iko iolah "bubua injit". Makanan iko dapek disajian katiko dingin ataupun angek.

## Bahan
Bahan utamo untuak membuek bubura keatan itam ko iolah bareh katan itam, gulo merah, daun pandan, jo santan karambie. Gulo pasia dapak digunoan untuak menggantian gulo mera.

## Bantuak nan Lain
Banyak batuak lain dari panyajian bubua katan itam ko. babarapo panulih rahasio bahan makanan manambahan bareh katan putiah sabagai bahan campuan dari bareh katan itam. Labiah jauah lai, babagai palangkok dapek ditambahan sasuai selero. Bahan palangkok nan dapek ditambahan kadalam bubua katan itam antaro lain adolah biji jaguang, kastanya, roti tawar, jo ubi jala.

## Cito Raso
Tapuang bareh katan basifek malengkek bilo diabuih. Panambahan santan nan baulang-ulang dapek mangurangi sifek lengkek dari makanan nan tu. Bubua katan itam punyo warna nan itam legam, dan cito raso nan lamak bana.

## Caro Mambuek
Bubua katan itam dibuek jo marandam berah katan (salamo kurang labiah sajam). Bareh tu kudian diabuih jo daun pandan nan dirandam, hinggo mendidiah. salanjuiknyo, jo angek api nan saketek dikurangi, bareh  diabuih hinggo nyo masak dan lunak. Katiko alah lunak, gulo sirah dapek ditambahan. Makanan iko biasonyo disajian jo santan. Bubua dapek disajian dalam keandaan angek ataupun dingin.

## Manfaaik
Katan itam ko mampu Mencagah Diabetes, Katan itam mempunyoi sifek anti-inflamasi jo akya antioksidan, jiko dimakan acok acok dalam jangko lamo akan barmnafaek untuak menangka Alzheimer jo diabetes. Dapek juo mambantu manjago kesehatan kuli sacaro alami. Pakeknya katan itam mampu manggantian sel kulik mati jo sel kulik baru nan labiah haluih jo lembut, sarato manganduang pelembab alami apolai dapek mandinginan kulik.

## Referensi
Mandiraja Wetan

**Mandiraja Wetan** adolah sabauh desa nan ado di kecamatan Mandiraja Kabupaten Banjarnegara Provinsi Jawa Tengah Indonesia.
Blimbing

**Blimbling** adolah sabauh desa nan ado di kecamatan Mandiraja Kabupaten Banjarnegara Provinsi Jawa Tangah Indonesia.
Aghlabiyyah

**Aghlabiyyah** () adolah ciek dinasti Arab-Berber panguaso Ifriqiyyah, Aljazair jo Sisilia, nan bakuaso antaro 800-909 Masehi. Dinasti iko didirian dek Ibrahim bin Al-Aghlab, surang gubernur maliter dinasti Abbasiyah nan pado taun 800 dibari kakuasoan ateh wilayah Ifriqiyyah di Tunisia.

## Maso awa

Ibrahim bin Al-Aghlab adolah katurunan salah surang pajabaik maliter asa Khurasan, nan mangabdi pado dinasti Abbasiyah. Ibrahim lai bakarir juo di bidang maliter, kudian inyo diparentahaan dek Khalifah Harun Al-Rasyid untuak manjadi panguaso Ifriqiyyah pado taun 800, jo bakawajiban mangumpuaan pajak taunan sabanyak 40.000 dinar sarato diagiah hak-hak otonomi dalam panguasoan wilayah tasabuik. Panguasoannyo ateh wilayah tasabuik indak talalu dicampuri dek khalifah, karano jarak nan sabana jauah antaro Baghdad jo Afrika utara. Ibrahim barasia manakan pambarontakan suku Berber Kharijiyah sarato para ‘’fuqaha’’ (hakim) Maliki di Qayrawan pado maso pamarentahannyo.

## Panaklukan Sisilia

Panguaso katigo Aghlabiyyah, Ziyadatullah I, mamulai panyarangan taradok Sisilia pado taun 827 dalam usaonyo untuak marabuiknyo dari tangan Bizantium. Suatu armada kapa dikirim untuak manyarang kapa-kapa dagang musuah sarato pasisia-pasisia Italia salatan, Sardinia, Korsika, jo Alpen maritim, sainggo Aghlabiyyah mampu malamahan panguasoan Bizantium ateh lauik Mediterrania. Pado taun 868, Malta barasia ditaklukan; dan akianyo Sisilia pun ditaklukan juo sapuluah taun kamudian pado taun 878. Sisilia tatap barado dalam kakuasoan Muslim sampai maso panaklukan Normandia pado abaik ka-11, dan marupoan salah satu pusek panyebaran pangaruah paradaban Islam di Eropa.

## Kamunduran

Manjalang akia abaik ka-9, kakuasoan Aghlabiyyah mulai mangalami kamunduran. Pambarontakan tajadi di Ifriqiyyah dek suku Berber Ketama nan mandukuang panyebaran ajaran Syi’ah dari Abu Abdullah, surang utusan Al-Mahdi Ubaidillah, sang parintis dinasti Fathimiyah. Usao Aghlabiyyah untuak mangatasi pambarontakan tasabuik, maupun parmintaan bantuan ka Abbasiyah indak barasia, sainggo panguaso tarakia Ziyadatullah III sampai tabuang ka Masia pado taun 909. Kakuasoan Aghlabiyyah salanjuiknyo digantian dek dinasti Fathimiyah.

## Pambangunan

Dinasti Aghlabiyyah malakuan pambangunan di babagai wilayah nan di bawah kakuasoannyo. Ziyadatullah I mampaeloki baliak Musajik Gadang Qayrawan, Ahmad lai mampaeloki juo Musajik Gadang Tunis, samintaro para panguaso lainnyo sarato juo mambangun partanian jo saluran pangairan di wilayah Ifriqiyyah selatan nan sabalunnyo indak talalu subua.

## Daftar panguaso

Para panguaso Aghlabiyyah adolah sabagai barikut:
# Ibrahim I bin Al-Aghlab (800-812)
# Abdullah I bin Ibrahim (812-817)
# Ziyadatullah I bin Ibrahim (817-838)
# Abu Iqal Al-Aghlab bin Ibrahim (838-841)
# Muhammad I bin Abi Affan (841-856)
# Ahmad bin Muhammad (856-863)
# Ziyadatullah II bin Abil Abbas (863)
# Abul Gharaniq Muhammad II bin Ahmad (863-875)
# Ibrahim II bin Ahmad (875-902)
# Abdullah II bin Ibrahim (902-903)
# Ziyadatullah III bin Abdullah (903-909)

## Rujuakan
Macan dahan formosa

**Macan dahan formosa** (*Neofelis nebulosa brachyura*) adolah suatu subspecies macan dahan nan endemik di pulau Taiwan, nan kini ko alah dianggap punah.

Sabuah panalitian manggunoan kamera tasambunyi nan dipasang di rimbo primer dataran randah tagadang nan tasisa di Taiwan bagian selatan, salamo periode 2000-2004 indak manampakan adonyo macan dahan tasabuik.

## Karakteristik
Deskripsi partamo dek Swinhoe di taun 1862 mancatat ikua spesies ko pendek, labiah kurang satangah panjangnyo dari ikua spesimen-spesimen macan dahan lainnyo, dari wilayah Himalaya.
## Catatan terakhir
Macan dahan formosa adolah karnivora tagadang kaduo di Taiwan, satalah biruang itam Formosa. Samakin lawehnyo panabangan rimbo di habitat alami macan dahan lah mambueknyo tadasak ka wilayah Gunuang Yushan jo Gunuang Tawu. Kini ko, ‘’Tawu Mountain Nature Reserve’’ marupoan kawasan linduang salaweh kiro-kioa 480 km2 (190 sq mi), nan manauangi rimbo primer tagadang nan masih tasiso di Taiwan salatan, nan tadiri dari rimbo ujan tropika jo subtropika, tamasuak juo rimbo daun leba jo campuran iklim sadang jo rimbo konifer iklim sadang.

Suatu survei wawancara nan dilakuan pado taun 1986 taradok 70 urang pamburu suku asli satampek manamuan baso macan dahan Formosa tarakia kali tacaliak jaleh tajadi di wilayah Gunuang Tawu pado taun 1983. Catatan tarakia nan takonfirmasi iolah pado taun 1989, yaitu kutiko ditamuannyo kulik ciek individu macan mudo di daerah Taroko.

Catatan Pugmark pado 1990-an manyabuikan baso dakek ‘’Yushan National Park’’ disangko ado saikua macan dahan, namun informasi ko indak takonfirmasi.

Dalam asia pangoperasian kamera tasambunyi salamo labiah dari 13.000 malam antaro taun 2000-2004, indak diparoleh lai poto macan dahan di wilayah ‘’Tawu Mountain Nature Reserve’’, sarato di ‘’Twin-ghost Lake Important Wildlife Area’’ nan wilayahnyo dakek juo.

## Dalam budaya

Suku Rukai, panduduak asli Taiwan, manganggap paburuan macan dahan adolah suatu nan tabu.

## Rujuakan
Gampo bumi Lombok 19 Agustus 2018

**Gampo bumi Lombok 19 Agustus 2018** adolah sabuah gampo darek bakakuatan 6.5 M<sub>w</sub> nan mangguncang Lombok Timur, Indonesia pado tanggal 19 Agustus 2018. Kajadian ko marupokan gampo bumi katigo nan manimpo Lombok sasudah Gampo bumi Lombok Juli 2018 jo Gampo bumi Lombok 5 Agustus 2018. Gampo bumi ko juo tajadi pado hari nan samo jo gampo bumi bakakuatan 8.2 M<sub>w</sub> nan mangguncang Fiji.

## Rujuakan
Luak Limo Puluah

**Luak Limo Puluah** marupokan salah satu kawasan konfederasi dari babarapo nagari dalam budayo Alam Minangkabau. Basamo jo Luak Agam sarato Luak Tanah Data tanamo subagai Luak Nan Tigo.

Kawasan Luak Limo Puluah disabuik juo jo *luak nan bongsu* dalam tradisi masyarakaik Minangkabau.

## Wilayah
Manuruik Tambo, nagari-nagari nan ado di Luak Limopuluah tadiri dari limo bagian, yakni:

* Sandi
:Dari Bukik Sikabau Hilia sampai ka Muaro Mudiak, dari Nasi Randam sampai ka Padang Samuik. Nagarinyo adolah Koto nan Gadang jo Koto nan Ampek.
* Luak
:Dari Mungo Mudiak sampai ka Limbukan, Mungo, Koto Kaciak, Andaleh, Tanjuang Kubu, Banda Tunggang, Sungai Kamuyang, Aua Kuniang, Tanjuang Patai, Gadih Angik, Padang Karambia, Limau Kapeh, jo Aia Tabik Nan Limo Suku.
* Lareh
:Dari Bukik Cubadak sampai Padang Balimbiang, nagarinyo iolah Ampalu, Halaban, Labuah Gunuang, Tanjuang Gadang.
* Ranah
:Dari Gantiang, Koto Laweh, Suliki, Sungai Rimbang, Tiakar, Balai Mansiro, Talago, Balai Kubang, Taeh, Simalanggang, Piobang, Sungai Baringin, Gurun, Luak Batingkok, Torantang, Sari Lamak, Padang Laweh.
* Hulu
:Dari Padang Laweh, Sungai Patai, Suliki, Gunuang Sago, Labuah Gunuang, Balai Koto Tinggi

*Ujuang Darek Kapalo Rantaunya*
* Kapua Nan IX 
* VI Koto Pangkalan (Koto Alam, Mangilang, Gunuang Malintang, Pangkalan, Tanjuang Balik, Tanjuang Pauah)
* V Koto (Kuok, Salo, Bangkinang, Aia Tirih, Rumbio)
* Taratak Buluah

## Daerah Rantau
Daerah Rantaunya
Tapuang Kiri dan Kanan, Kampar Hilir

Ikua Darek Kapalo Rantaunya

Sehilir Kampar Kanan

Galugua =Nagari Muaro Sungai Lolo :id:Mapat Tunggul Selatan, Pasaman dan Nagari :id:Galugua, Kapur IX, Lima Puluh Kota

* Tigo Baleh Koto Kampar
* Kapua Nan Sambilan
* Pangkalan Anam Koto
* Limo Koto
* Tigo Koto Sibalimbiang
* Tigo Koto Di Ilia

## Rujuakan
Tabi'in

***Tabi'in*** (, *pangikuik*), adolah urang Islam nan awal nan maso iduiknyo satalah para Sahabaik Nabi dan indak mangalami maso iduik basamo Nabi Muhammad. Umua para tabi'in tantu sajo labiah mudo dari Sahabaik Nabi, bahkan ado nan masih anak-anak atau remaja pado maso Sahabaik masih iduik. Tabi'in marupoan murid dari Sahabaik Nabi.

## Bateh maso tabi'in
Maso Tabi'in dimuloi sajak wafaiknyo Sahabaik Nabi tarakia, Abu Thufail al-Laitsi, pado taun 100 H (735 M) di kota Makkah; dan baakia jo wafaiknyo Tabi'in nan taakia, Khalaf bin Khulaifat, pado taun 181 H (812 M).

Satalah maso Tabi'in baakia, mako ditaruihkan jo maso *Tabi'ut tabi'in* atau generasi katigo umaik Islam satalah Nabi Muhammad wafaik.

## Tingkek tabi'in
Imam Ibnu Hajar al-Asqalani dalam karyanyo *Taqrib at-Tahdzib* mambagi para Tabi'in manjadi ampek tingkek, badasa pado umua jo sumber pariwayatannyo, yaitu:

* Para Tabi'in kalompok utama/senior (*kibar at-tabi'in*), nan alah wafaik sakita taun 95 H/713 M. Iko saangkatan jo Said bin al-Musayyab (laia 13 H - wafaik 94 H),
* Para Tabi'in kalompok patangahan (*al-wustha min at-tabi'in*), nan alah wafaik sakita taun 110 H/728 M. Iko saangkatan jo Al-Hasan al-Bashri (laia 21 H - wafaik 110 H) jo Muhammad bin Sirin (laia 33 H - wafaik 110 H),
* Para Tabi'in kalompok mudo (*shighar at-tabi'in*) nan kabanyakan mariwayatkan hadits dari para Tabi'in senior, nan alah wafaik sakita taun 125 H/742 M. Iko saangkatan jo Qatadah bin Da'amah (laia 61 H - wafaik 118 H) jo Ibnu Syihab az-Zuhri (laia 58 H - wafaik 124 H),
* Para Tabi'in kalompok nan paliang mudo, nan mungkin sajo lai batamu juo jo para Sahabaik Nabi jo para Tabi'in senior, walau indak mariwayatkan hadits dari Sahabaik Nabi, nan alah wafaik sakita taun 150 H/767 M. Iko saangkatan jo Sulaiman bin Mihran al-A'masy (laia 61 H - wafaik 148 H).

Sabagian gadang ulama panulih biografi para pariwayat hadits (*asma ar-rijal*) mambagi juo para Tabi'in manjadi tigo tingkek badasa sia Sahabaik Nabi nan manjadi gurunyo, yaitu:

* Para Tabi'in nan manjadi murid para Sahabaik nan masuak Islam sabalun paristiwa Fathu Makkah,
* Para Tabi'in nan manjadi murid para Sahabaik nan masuak Islam satalah paristiwa Fathu Makkah,
* Para Tabi'in nan manjadi murid para Sahabat nan alun  dewasa kutiko Nabi Muhammad wafaik.

## Tokoh Tabi'in
Di bawah iko adolah daftar babarapo tokoh Tabi'in nan tanamo:

* Abu Hanifah
* Al-Hasan al-Bashri
* Ali bin al-Husain Zainal Abidin
* 'Alqamah bin Qais an-Nakha'i
* Al-Qasim bin Muhammad bin Abi Bakar ash-Shiddiq
* Ibnu Abi Mulaikah
* Muhammad bin al-Hanafiyah
* Muhammad bin Sirin
* Muhammad bin Syihab az-Zuhri
* Salim bin Abdullah bin Umar bin Khattab
* Said bin al-Musayyib
* Rabi'ah ar-Ra'yi
* Ubaidillah bin Abdullah bin Utbah bin Mas'ud
* Umar bin Abdul Aziz
* Urwah bin az-Zubair
* Uwais al-Qarni

## Rujuakan
Ikan bilih

**Ikan Bilih** adolah salah satu ikan aia tawa anggota *Cyprinidae* nan tasebar tabatas di Pulau Sumaetera,  ikan biih yang banamo latinnyo mystacoleucus padangensis ko tamasuak ka dalam ikan langka "endemik" nan wajik dijago, habitanyo hanyo ado di Sumatera Barat yaitu nan utamo di Danau Singkarak jo Danau Maninjau di Sumatera Barat jo sungai-sungai ketek di sakitarnyo, tamasuak Batang Kuantan di Kabupaten Kuantan Singingi nan bahulu ka Danau Singkarak.

## Referensi

## Pautan lua
*
Musliar Kasim

Prof. Dr. Ir. H. **Musliar Kasim**, MS () adolah akademisi jo pengajar Indonesia. Kini ko, inyo manjabat Rektor Universitas Baiturrahmah periode 2016—2020. Inyo juo manjabat Ketua Ikatan Cendekiawan Muslim Indonesia (ICMI) Sumatera Barat periode 2018—2023 manggantian Prof. Dr. Marlis  Rahman. Inyo manjabat Wakia Mantari Pendidikan jo Kabudayaan Indonesia bidang Pendidikan periode 2011–2014.

## Pandidikan

* Alumnus Pascasarjana University of The Philippines, Los Banos
* Fakultas Patanian Universitas Andalas, Padang, taun 1983
* Alumni SMA Negeri 2 Padang, taun 1977

## Karier

* Rektor Universitas Baiturrahmah, 2016—2020
* Rektor Universitas Andalas, 2006—2009, 2009—2013
* Pambantu Rektor Bidang Administrasi jo Kauangan Universitas Andalas, 2002-2005
* Katua Limbago Pangabdian Masyarakaik Universitas Andalas, 2000-2002
* Sekretaris Limbago Panelitian Universitas Andalas, 1994-2000
* Dosen di Fakultas Pertanian, Universitas Andalas, 1984
* Katua Majilih Tinggi Rektor Paguruan Tinggi Nagari (MTRPTN)
* Wakia Komite Tatap Pangambangan Mutu & Industri Pendidikan, Kadin Indonesia
* Wakia Mantari Pendidikan jo Kabudayaan
* Pj. Rektor Universitas Sam Ratulangi (Mar-Juli 2014)

## Prestasi

* Sabagai PTN Terbaik II Nasional di lua Pulau Jawa (Hasia Akreditasi BAN PT)
* Peringkat 14 nasional, kriteria alumni perguruan tinggi nan paliang diminati parusahoan atau Paringkek I di lua Pulau Jawa (versi Pusdata Majalah Tempo taun 2006)
* Universitas jo jumlah guru basa tabanyak (130 Guru Basa/Profesor) di Sumatera (2010)
* Peringkat 26 dari 100 paguruan tinggi tabaiak di ASEAN jo paringkek 8 di Indonesia (tabaiak di lua pulau Jawa) badasakan survey Webome­tric per Januari 2011

## Referensi
Jaynagar Majilpur

**Jaynagar Majilpur**  marupoan kabupaten dalam distrik South 24 Parganas di nagara bagian Bengal Barat, India.

## Rujuakan
Muhammad Yasin al-Fadani

Syaikh **Muhammad Yasin bin Muhammad Isa Al-Fadani Al-Hasani** ( ) adalah surang ahli sanad hadist, ilimu falak, bahaso Arab, Juga Pandiri Madrasah Darul Ulum Ad-Diniyyah, Mekkah. Baliau adalah anak dari ulama tarnama Syaikh Muhammad Isa Al-Fadani Al-Hasani asa Padang, Sumatera Barat.

## Kaidupan
Al-Fadani mulai mampalajari Islam dari apaknyo Syaikh Muhammad Isa. Kudian baliau malanjuikan pandidikannyo di Madrasah Ash-Shaulatiyah. Dek karano ado kasus guru-guru asa India mancimeeh para palaja Indonesia jo Asia Tenggara, mangko baliau turuik sarato mandirian Madrasah Darul Ulum Ad-Diniyyah, sarato manyalasaian pandidikannyo di sikola ko. Satalah manjalani pandidikan formal, baliau bapindah-pindah tampek untuak baraja kapado babarapo ulama Timur Tangah. Salain mancari ilimu, baliau ikuik juo maaja jo maagiah kuliah di Masjidil Haram jo madrasah nan didirikannyo. Baliau maaja tarutamo pado mato kuliah ilimu hadist. Baliau marupoan surang ulama nan kuek bapagang kapado ajaran Ahlul Sunnnah Wal Jama'ah.

Salain acok maaja, baliau rajin juo manulih kitab. Jumalah karyanyo mancapai 97 buku, diantaronyo 9 buku tantang ilimu hadist, 25 buku tantang ilimu ushul fiqih, sarato 36 buku tantang ilimu falak. Kitab-kitabnya banyak dibaca dek para ulama jo manjadi rujuakan lembaga-lembaga Islam, pondok pesantren, baiak nan Arab Saudi maupun di Asia Tenggara Kitabnya nan paliang tanamo, Al-Fawaid al-Janiyyah, manjadi materi silabus dalam mato kuliah ushul fiqih di Fakultas Syariah Al-Azhar Kairo.

## Karya

* Al-Durr al-Mandlud Syarh Sunan Abi Dawud, 20 Juz
* Fath al-'Allam Syarh Bulugh al-Maram, 4 jilid
* Nayl al-Ma'mul 'ala Lubb al-Ushul wa Ghayah al-wushul
* Al-Fawaid al-Janiyyah Ala Qawa'idil Al-Fiqhiyah
* Jam'u al-Jawani
* Bulghah al-Musytaq fi 'Ilm al-Isytiqaq
* Idha-ah an-Nur al-Lami' Syarh al-Kaukab as-Sathi'
* Hasyiyah 'ala al-Asybah wan an-Nazhair
* Ad-Durr an-Nadhid
* Bulghyah al-Musytaq Syarh al-Luma' Abi Ishaq
* Tatmim ad-Dukhul Ta'liqat 'ala Makhdal al-Wushul ila 'Ilm al-Ushul
* Nayl al-Ma'mul Hasyiyah 'ala Lubb al-Ushul wa syarhih Ghayah al-Wushul
* Manhal al-Ifadah
* Al-Fawaid al-Janiyyah Hasyiyah 'ala al-Qawaid al-Fiqhiyyah
* Janiyy ats-Tsamar Syarh Manzhumah Manazil al-Qamar
* Mukhtashar al-Muhadzdzab fi Istikhraj al-Awqat wa al-Qabilah bi ar-Rubi'i al-Mujib
* Al-Mawahib al-Jazilah syarh Tsamrah al-Washilah fi al-Falaki
* Tastnif al-Sami'i Mukhtashar fi Ilmi al-Wadh'i
* Husn ash-Shiyaghah syarh kitab Durus al-Balaghah
* Risalah fi al-Mantiq
* Ithaf al-Khallan Tawdhih Tuhfah al-Ikhwan fi 'Ilm al-Bayan
* Ar-Risalah al-Bayaniyyah 'ala Thariqah as-Sual wa al-Jawab

## Catatan kaki
Batu basurek Ombilin

**Batu basurek Ombilin** adolah ciek batu basurek nan ditamuan di jorong Ombilin, Nagari Simawang,Kecamatan Rambatan, Tanah Datar, Sumatera Barat. Batu basurek ko ditamuan di tapi Danau Singkarak, tapeknyo di alaman muko Puskesmas Rambatan. Batu basurek ko bahannyo dari batu andesit, bagian atehnyo pacah, sadang bagian nan tasiso baukuran tinggi 95&nbsp;cm, leba 48&nbsp;cm, jo teba 30&nbsp;cm. Indak ado tangga nan tatulih pado batu basurek ko, namun dari isi jo bantuak tulisannyo dipakiroan barasa dari maso Rajo Adityawarman, iyolah abaik ka-14.

Tadapek 10 barih tulisan nan ditulih dalam bahaso Sanskerta jo mamakai uruf pasca Pallawa, nan bantuaknyo mulai manyarupoi uruf Jawa Kuno. Manuruik de Casparis, isi batu basurek ko tabagi dalam 4 sloka, di mano 2 sloka babantuak *sardula* jo 2 sloka lainnyo babantuak *malini*.

Satalah sampek disimpan di Ruang Koleksi Balai Pelestarian Cagar Budaya (BPCB) Sumatera Barat, sajak Kamis 6 Juli 2017 batu basurek ko dipindahkan ka Nagari Simawang,Kecamatan Rambatan, Tanah Datar. Pamindahan ko dek ado rancano diaktifkannyo baliak jalua kareto api Sawahlunto-Padang, inggo ado risiko ka mambuek batu basurek ko rusak.

## Naskah
Barikuik aliah aksara batu basurek ko, kato-kato nan dalam tando kuruang marupoan pakiroan de Casparis (1992). Sisi muko batu basurek ko batulisan sbb.:

:1. *...*2. *na saila suryya pratapa, nahi nahi nrpa wangsa wangsa bi*3. *dya narendra ... [nahi nahi ... dharma dharma] madityawarmma //o//*4–8. indak tabaco9. *... rajadiraja marpahyata*10. *... matra ri mahasarwa*

Sadang sisi sampiang batulisan sbb.:

:1. *swahasta*2. *likhitam*

## Tajamahan
Manuruik de Casparis, kok mamakai metrum *malini*, kato-kato nan ilang indak tabaco lai dapek tarisi jo aratinyo dapek dipakiroan.

Tajamahan arati sisi muko sbb.:

:*pamimpin nan elok, ... (meskipun) bukan katurunan rajo-rajo, tapi inyo adolah rajo dari Widyadhara bansonyo...*

Tajamahan arati sisi sampiang sbb.:

:*ditulih jo tangannyo surang*

Catatan: Tulisan di sisi sampiang ko, dek de Casparis langkoknyo aruih dibaco *svahastena maya Adityawamana*, nan aratinyo: "(iko ditulih) dek ambo, Adityawarman". Mangko dari tu dapeklah disangko baso Rajo Adityawarman tu lai mangarati bahaso Sanskerta juo.

## Caliak pulo
* Adityawarman
* Daftar batu basurek di Sumatera Barat

## Rujuakan

## Pautan lua
* Istiawan, Budi (2006) Selintas Prasasti dari Melayu Kuno, Cet.1, Balai Pelestarian Peninggalan Purbakala Batusangkar (Wilayah Kerja Provinsi Sumatera Barat dan Riau), hlm 39-40.
Es tebak

**Es tebak** adolah es campua dari Sumatera Barat. Nan dimukasuik jo istilah "tebak" adolah olahan dari tepuang bareh katan nan dicampua jo tepuang sagu nan dimasak samo aia garam dan kapur sirih. Kalau alah masak, adonan nan alah siap dicetak tipih takah cindua. Barulah pelangkok lainnyo takah sirup sirah, susu kental manis, jo es batu serut ditambahkan.

## Galeri

Berkas:Es tebak di Bukittinggi 1.jpg|Panyajian Es Tebak
Berkas:Es tebak di Bukittinggi 2.jpg|Es Tebak dari ateh
Berkas:Es tebak di Bukittinggi 3.jpg|Es Tebak dari sampiang


## Rujuakan
Balairung Sari Tabek

**Balairung Sari Tabek** adolah ciek dari banyak balairung nan ado di Sumatra Barat. Balairung Sari Tabek talatak di Jorong Tabek, Nagari Tabek, Kecamatan Pariangan, Kabupaten Tanah Datar. Bangunan iko sajak periode Islam kiro-kiro abaik ke-17/18 Masehi. Balairung Sari Tabek alah masuak dalam daftar inventaris cagar budayo di BPCB Sumatera Barat (wilayah kerja Sumatera Barat, Riau dan Kepri) jo nomor 13/BCB-TB/A/12/2007. Balairung Sari Tabek dipagunoan untuak tampek malangsuangkan rapek tantang suatu perkaro

## Arsitektur
Balairung Sari Tabek punyo atok nan indak punyo dindiang atau jendela. Bangunan iko talatak dari utara ka selatan. Panjang balairung adolah 48,24 meter dan lebar 3,40 meter. Balairung Sari tabuek dari kayu dan atoknyo tebuek dari bahan ijuak. Bangunan Balairung ditopang jo tiang kayu sebanyak 36 buah setinggi 3 meter. Tinggi panggung (lantai) Balairung adolah 1 meter.

## Referensi
Luak Agam

**Luak Agam** marupokan salah satu kawasan konfederasi dari babarapo nagari dalam budayo Alam Minangkabau. Basamo jo Luak Tanah Data sarato Luak Limo Puluah tanamo jo namo Luak Nan Tigo.

Kawasan Luak Agam ko pado maso pamarintahan Hindia Balando dijadikan *Onderafdeeling Oud Agam*

## Wilayah
Manuruik Tambo, asa mulo didirikannyo Luak Agam iolah papindahan panduduak dari nagari Pariangan nan balangsuang salamo ampek periode. Periode partamo, malahiakan ampek buah nagari, yakni Biaro, Balai Gurah, Lambah, jo Panampuang. Kudian di periode kaduo, malahiakan tigo buah nagari, yakni Canduang Koto Laweh, Kurai, jo Banuhampu. Periode katigo, malahiakan 4 buah nagari, yakni Sianok, Koto Gadang, Guguak, jo Guguak Tabek Sarojo. Dan di periode kaampek, malahiakan limo buah nagari, yakni Sariak, Sungai Puar, Batagak, jo Batu Palano.

Kudian lahia pulo nagari-nagari lainnyo sarupo Kapau, Gaduik, Salo , Koto Baru, Magek, Tilatang Kamang, Tabek Panjang, Pincuran Puti, Koto Tinggi, Simarasok jo Padang Tarok.

### Rantau

*Rantau Tiku Pariaman/Piaman Laweh*
* Tiku
* Gasan
* Aua Malintang
* Malai Sungai Garinggiang
* Sungai Limau
* Limo Koto (Padang Alai, Kudu Gantiang, Limau Puruik, Sikucua, dan Cimpago)
* Tujuah Koto (Tandikek, Sungai Durian, Batu Kalang, Koto Dalam, Koto Baru, Sungai Sariak, dan Ampalu)
* Pariaman
* Nan Sabarih
* Ulakan
* Anduriang Kayu Tanam
* Guguak Kapalo Hilalang
* Duo Kali Sabaleh Anam Lingkuang Sicincin
* Pakandangan
* Parik Malintang
* Sintuak Lubuak Aluang
* Kasang
* Katapiang

* Rantau Pasaman

*'Ujuang Darek Kapalo Rantaunyo'''
* Palembayan
* Silareh Aia
* Lubuak Basuang
* Kampuang Pinang
* Simpang Ampek
* Sungai Garinggiang
* Lambah Bawan
* Tigo Koto
* Garagahan
* Manggopoh
* Lubuak Sikapiang
* Bonjol

## Rujuakan
Fryslân

**Fryslân** (*Friesland*) adolah sabuah provinsi di Balando nan talatak di utara. Ibukotonyo adolah Leeuwarden.

## Pautan lua
*Situs provinsi
Zeeland

**Zeeland** adolah sabuah provinsi di Balando nan talatak di utara. Ibukotonyo adolah Middelburg.

## Pautan lua
*Situs provinsi
Midden-Groningen

**Midden-Groningen** adolah sabuah *[[gemeente]]* Balando nan ado di provinsi Groningen.

## Pautan lua
*Situs resmi
Batu basurek Saruaso I

**Batu basurek Saruaso I** (Indonesia: *Prasasti Saruaso I*) adolah salah satu batu basurek dari jaman Rajo Adityawarman. Batu basurek ko ditamuan di nagari Saruaso, Tanjung Emas, Tanah Datar, Sumatera Barat. Bantuak batu basurek ko manyarupoi kubus, baukuran tinggi 75 cm, panjang 133 cm, jo leba 110 cm. Batu basurek ko ditulih di ateh batu pasia kwarsa bawarno coklat kaputiahan, mamakai bahaso Sanskerta jo uruf Jawa Kuno. Batu basurek ko batarikh 1297 Saka atau 1375 M. Batu basurek ko baisi alek pantasbihan Rajo Adityawarman, nan manganuik Buddha Mahayana sekte Bhairawa, sabagai *Wisesa Dharani* (salah ciek wujuik Buddha) di pusaro nan banamo *Surawasan* nan kini adolah nagari Saruaso*.*

Kini ko, batu basurek Saruaso I masih barado di tampek panamuannyo (*in situ*), alah diagiah atok tradisional Minangkabau sabagai palinduang, sarato barado di bawah pangawasan BPCB Batusangkar.
## Naskah

Naskah batu basurek ko manuruik pambacoan Kern, sbb.:

: *Subhamastu //o// bhuh karṇṇe nava-darçaçane Saka gate Jeṣṭhe çaçi Manggale / sukle ṣaṣṭithir nṛpottamaguṇair [r] Ādittyavarmmanṛpaḥ / kṣettrajñaḥ racito Viçesadharaṇīnāmnā surāvāçavān hāçāno nṛpa āsanottamasadā khādyam pivan nissabhā // puṣpakoṭisahāçrāni / teṣāṁgandham pṛthak-pṛtak / Ādittyavarmmabhūpāla- / homagandho samo bhavet //*

## Tajamah
Tajamahan naskah batu basurek ko manuruik Budi Istiawan, sbb.:

: *Salamaik! taun Saka 1297 nan alah lalu, pado bulan jyesta tangga 6 paro tarang (saaik itu lah) rajo nan bakuaso, Rajo Adittyawarmman (malakuan) upacara (kurban) di kuburan (*ksetra*) banamo Surawasawan jo tando-tando rajo barupo singasana utamo bagaikan istano //o// jo saribu bungo nan wanginyo manyeba (kamano-mano). (Inyo lah) Rajo Adittyawarmman, iasan ameh nan babaun wangi.*

## Caliak pulo
* Adityawarman
* Batu basurek Saruaso II
* Daftar batu basurek di Sumatera Barat
* Saruaso, Tanjung Emas, Tanah Datar

## Rujuakan
Ai Dewi

**Ai Dewi** lahia di Cianjur, tanggal 2 September 1972 (45 taun) adolah surang guru Madrasah Ibtidaiyah (MI) Masyarikul Huda di Kampuang Cicakal Girang, Desa Kanedes,Kecamatan Leuwidamar, Kabupaten Lebak, Banten. Baliau menikah jo Ahmad Hidayat (56 taun) dan dikaruniai duo urang anak yaitu, Rifki Arif Mujahid (21 taun), Raisa Amini Asyifa (18 taun), jo Latief Nasrullah Alfikri (12 taun).

## Pandidikan
Ai Dewi sabalumnyo basakolah di Sakolah Dasar Nurul Falah 2 Rangkasbitung Kabupaten Lebak, Banten. Baliau melanjuikan pandidikan di Madrasah Tsanawiyah Nagari 1 Kabupaten Lebak, Banten, kamudian baliau menamaikkan pandidikannyo di Madrasah Aliyah Nageri 1, Kabupaten Pandeglang, Banten.

## Pagarakan
Sakolah nan Ai Dewi aja marupokan sakolah perai. Sabalum maaja di MI Masyarikatul Huda, Ai Dewi maaja di Madrasah Ibtidaiyah Nurul Falah, Banten. Baliau maaja di Masyarikatul Huda (nan tagak di taun 1972) nan merupoan sakolah nan barado di tanah Ulayaik Suku Baduy. Salain maaja di MI Masyarikatul Huda, pas ari perai (indak sakolah) baliau menyampaikan diri untuak maaja kampuang lainnyo mode Cipaler, Babakan Bungur, Cicakal Muhara, Gajeboh, Marengo, Belingbing, jo Kadu Ketug.

## Rujuakan
Kaliyem

**Kaliyem** (lahie di Kerinci, 1 Mei 1974) adolah pahlawan nan barasil mambao warganyo kalua dari kemiskinan di kaki Gunuang Kerinci, Provinsi Jambi. Itu Dikarajokan dengan maagiah an caro dari masalah nan ado di desa tampek tingganyo. Masalah nan ado yaitu kemiskinan, kakurangan gizi, dan ekonomi masyarakaik nan lamah. Itu tajadi salamo sapuluah taun nan lalu. Masalah-masalah nan timbua manjadi tando tanyo bagi dirinyo surang. Sabab karano itu, Baliau bausaho mancari solusi dari masalah tu. Baliau nan aktif di PKK, wakatu itu ditantang kapalo desa untuak dapek mancarikan solusi dari masalah nan ado di desa tu. “Apo nan bisa kito pabuek untuak mangatasi masalah kakurangan gizi," kato Baliau manirukan kato-kato Pak Desa, tujuah taun nan lalu, Selasa (26/6/2018). Desa tu tapeknyo di Desa Janiah Jaya,Kecamatan Gunuang Tujuah, Kabupaten Kerinci, Jambi.

## Referensi
Poenky Indarti

**Poengky Indarti** tamaik * Fakultas Hukum Universitas Airlangga, Surabaya* taun 1993. Baliau mamulai dunia papolitik-an jo panindehan Hak Asasi Manusia di Lembaga Bantuan Hukum (LBH) Surabaya pariode 1993 - 2000, **Poengky** mandapekan jabatan patamu pado taun 1998 sabagai Wakia Direktur Bidang Operasional. Salain mangabdi di LBH Surabaya, **Poengky** dikenal juo sabagai pengacara nan mangangkek isu-isu tantang panindehan masyarakaik di Surabaya.

Pado taun 2000, **Poengky** pindah ka Jakarta. Baliau malanjuikan karajo di bidang nan samo, Yayasan Lembaga Bantuan Hukum (YLBH). **Poengky** tatap konsisten jo pajuangan nan alah dirintisnyo, baliau ma-urusi problematika jo dilema nan dialami para buruh. Di periode 2001 - 2002 aktivis ko duduak  sabagai Kapalo Divisi Perburuhan jo *Fund Raising.*

Ndak pueh jo sarjana nan alah didapekan di Universitas Airlangga, **Poengky** malanjuikan kuliahnyo di *Northwestern University School* *, USA* mandapekan gala *Master* untuak *Internasional Human Rights law* pado taun 2003. Selamo kuliah, beliau indak lapeh tangan se jo karajo nan ado di Jakarta, **Poengky** bakarajo sabagai monitoring di YLBH, dari YLBH baliau pindah ka KontraS (Komisi untuak Urang Hilang dan Korban Tindak Kekerasan) ka Kepala Divisi Kampanye.

Pado  taun 2002 tagaklah *Human Right Monitor* (Imparsial)*,* **Poengky** tercataik sabagai salah ciek pandiri LSM dari 18 urang panggerak HAM lainnyo. Imparsial tu adolah  LSM nan bagerak di bidang pangawasan dan penyelidikan pelanggaran HAM di Indonesia.

## Referensi
Maya Skolastika Boleng

**Maya Skolastika Boleng** adolah aktivis padusi untuak patani mudo. Maya lahia di Flores 11 Juni 1985. Maya tamaik dari Sastra Inggris Universitas Negri Surabaya pado taun 2010. Maya mamiliah manjadi patani dan manggarikkan anak mudo untuak batani. Maya mulai suko jo dunia partanian katiko duduak di bangku kuliah. Maya manyeo tanah masyarakaik di Pacet, Mojokerto Jawa  Timur salueh 3.000 m2.

Maya maaja anak mudo mulai dari anak-anak tamaik SD, SMP, SMA sampai sarjana. Kini alah bagabuang 10 urang anak mudo nan samangaik mangarajoan partanian organik basamo Maya.

Harian Kompas edisi 21 Mei 2018 di halaman 16 jo judul "Maya Skolastika Boleng, Mencetak Petani Muda". Kompas menulihkan ba a proses Maya baraja ilmu partanian organik sacaro otodidak lewat internet.

Taun 2008 Maya babagi ilmu partanian organik nan alah dirintisnyo ka 200 urang anak mudo di Kota Kupang.  Taun 2009, Maya jo kalompok tani mudonyo alah mamproduksi sayua mayua, buah, jo bumbu organik bakualitas. hasil partanian organik tu dijua ka supermarket di Surabaya. indak cukuik dana jo modal, akhirnyo usaho iko indak bajalan lai.

Taun 2012, Maya sempat bakarajo di perusahaan biro pajalanan dan wisata. Sasudah anam bulan bakarajo, Maya mamutuihkan untuak baliak ka Mojokerto dan malanjuikkan partanian organik nan alah dirintis dulu basamo kawan-kawan mudonyo.  Taun 2013 Mayamanjuahasil pertanian mareka  ka hotel-hotel jo pasa rumah tanggo.

Kini Maya jo kawan-kawan dapek manjua bamacam hasil partanian organik ka 1.200 rumah tanggo nan manjadi langganan tatok mareka .

## Referensi
Indrawati Gandjar

**Prof. Dr. Indrawati Gandjar** lahia di Makassar, Sulawesi Selatan pado 16 Juli 1933 adolah salah sorang guru gadang *bidang* *mikologi Fakultas Matematika *jo* Ilmu Pengetahuan Alam (FMIPA) Universitas Indonesia*. Baliau manyalasaian *studi* *Sarjana Biologi (Jurusan K) di FIPIA [[Universitas Indonesia]], Bandung.* Kamudian, maraih gala *Doctoranda Biologie* dari *Faculteit Wis* *and* *Natuurkunde, Rijkuniversiteit Utrecht, [[Balando|The Netherlands]]*. Baliau maraih gala Doktor Biologi dari Institut Teknologi Bandung. Baliau mampadalam pangatahuan di *bidang* Mikologi, khususnyo mikologi *rhizopus* jo *black moulds.* Hasil penelitiannyo banyak ditabikkan dalam Jurnal Ilmiah Nasional jo Internasional. Sajak taun 1980-2002 baliau manjadi *kurator* di *University of Indonesia Culture Collection* (UICC) nan alah tadaftar di *World Federation of Culture Collections*.

## Bacaan Labiah Lanjuik
Fifie Rahardja

**Fifie Rahardja** (lahia di Bandung, 19 Juli 1964) adolah pendiri BSB (Bank Sampah Bersinar), sajak diresmian pado 27 September 2014, kini lah mampu mangumpuan 20-30 ton sarok satiok bulannyo dan dengan harago sarok Rp 1.000 hinggo Rp 40.000 per kilogram, tabungan BSB pado pertengahan Juni 2018 lah mancapai 200 juta. Bank Sampah Bersinar ko pado awalnyo muncul dari raso keprihatinan Fifie maliek sarok baungguak di Citarum, nan acok manyababkan banjir, banjir ko acok pulo manyababkan banyak masalah sosial kapado warga sekitar, banyak korban banjir nan akhirnyo indak dapek bakarajo dan anak-anakpun indak basakolah kasudahannyo. Malalui Bank Sampah Bersinar, Fifie baarok bisa manyadaran warga, bahsonyo sarok ko ado nilai ekonomi dan dapek digunoan sabagai alat tuka. Sabagai caro untuak menarik minaik masyarakaik dalam pangalolaan sarok, Fifie mambuek pulo Mall Kaki Lima, salah satu konsepnyo dengan manyadioan babagai pakaian nan bisa diperoleh dengan mamakai voucher tabungan sampah.

## Referensi
Sultana MH Faradz

**Sultanah MH Faradz **iolah professor padusi di bidang Genetika Medik dari Universitas Diponegoro Semarang Jawa Tengah. Paratian risetnyo tantang baa caro manangani anak-anak nan mangalami disabilitas intelektual dan keracunan kelamin. Sultanah Lahia di Purbalingga 2 Februari 1952. Tamaik sakolah (S-1) pado Fakultas Kedokteran Universitas Diponegoro (1978). Manyalasaian sakolah S-2 di bidang Histologi (1987) jo disambuang jo  sakolah Sitogenetika di Tottori University Jepang (1988-1990). Pado tahun 1994, Sultanah malanjuikan sakolah S-3 nyo di bidang Genetika Medik di University of New South Wales, Sydney, sasudah sabalunnyo ikuik pelatihan Sitogenetika kanker di Prince of Wales Hospital Sydney (1992). Salain manjalani sakolah formal di bidang Genetik Medis, Sultana juo sato maikuti pendidikan Genetik Klinis di Sydney Children Hospital (1994-1995), Epidemiology Klinis di School of Community Medicien UNSW Sydney (1995) jo sato penelitian di bidang Genetik Molekuler di Laboratorium Riset DNA, Ongwanada Resource Centre, Queen's University Kingston Kanada (1996-1997).

Salasai manjalani maso sakolah, pado tahun 1999 mulai nyo tajun sacaro panuah manjadi Kapalo Unit Molekuler jo Sitogenetika Laboratorium Bioteknologi Fakultas Kedokteran jo sakaligus dosen Genetik Medik di Universitas Diponegoro.Pado tahun 2003, Sultanah dikukuahkan manjadi professor Ilmu Kedokteran.

## Referensi
Silvia Halim

**Silvia Halim** adolah ciek padusi  nan ado dijajaran direksi PT Mass Rapid Transit Indonesia nan ditugaskan untuak mamimpin proyek konstraksi gadang yakni MRT. Membawahi 60 urang pakarjo nan mayoritas adolah laki - laki. Tugas nan dijalankannyo adolah mamantau, mangalola sakaliguih melalukan observasi di lapangan terkait pakambangan  proyek MRT itu surang.

Salamo maso pangarajoan proyek MRT, Silvia Halim manjalankan karajosamo baiek di lapangan maupun basamo pamarentah malalui pendekatan komunikasi nan tabukak. Dimano efektifitas karajo nan dikarajoan dapek labiah terkoordinasi karano satiok masalah atau kendalo nan didapek dilapangan dapek dimusyawarahkan basamo - samo sabalun caro rapek karajo basamo kasado jajaran nan ado dalam proyek MRT. Hal itu dapek dinilai jadi langkah positif untuak manyatukan kasado pandapek nan baguno untuak pambangunan proyek MRT supayo manjadi labiah elok.

## Referensi
Sofia Mubarika

**Sofia Mubarika **nan biaso dikenal jo ahli manaliti ko lahia di Yogyakarta 7 Agustus 1948. inyo juo anggota Dewan Riset Nasional Komisi Kesehatan jo ubek taun 2006-2012. padusi ko juo anggota DPRD Propinsi DIY (2013- kini). alah banyak panilitian nan di sebarkannyo. padusi ko juo anggota AIPI Komisi Kedokteran samanjak taun 2010.

Sofia Mubarika saurang dokter nan luluih di Fakultas Kedokteran Universitas Gadjah Mada. padusi ko tamaik sikolah taun 1973 siap tu malanjuikkan sikolah manjadi dosen lewat beasiswa di New Zealand. Pernah lo jadi pertukaran pelajar di Fakultas Kedokteran Kobe University Japang. gelarnyo siap sikolah S-2 tu, M.Med.Sc. abis tu, malanjuikkan sikolah S-3 jo salasai samo disertasinyo tantang Genetika Molekuler Leukimia Myeloblastik Akut pado Anak.

kini, Sofia manjabaik manjadi katua Program Doktor FK UGM, selain itu, paja padusi ko juo manjadi peninjau LPPM UGM, LITBANGKES, juo pernah manjadi Juri the Best and Young Scientist-Ristek Kalbe Science Awards/RKSA di laksanakan satiok duo taun sakali.

banyak macam panilitian di buek jo Sofia Mubarak ko, nan mambuek inyo takenal, paja padusi ko, acok dikenal sabagai ahli dibidang kanker. panalitian nan salamo  ko biasonyo manaliti tantang biomarker kanker. coitu mambuek paja padusi ko jadi Best Practices Translational Researsch di bidang kanker. panalitian ko taruih dikambangkan jo di ikuikkan ka mahasiswa S-2 jo S-3 di UGM jo RS Kanker Dharmais.

## Referensi
Christine Ay Tjoe

Christine Ay Tjoe adolah saurang saniman asa Bandung nan konsisten dalam seni lukih. Ay Tjoe luluih dari jurusan seni murni, dari jurusan seni murnilah inyo baraja tantang seni grafis. Fakultas Seni Rupa dan Desain. Institut Teknologi Bandung. (1992-1997). Padusi lahia pado 27 September 1973 iko mulai maniti karirnyo sasudah inyo bakarajo salamo satu tahun sabagai asisten parancang busano Biyan dan inyo mulai aktif bakarajo sabagai seniman duo tahun sasudah itu.

Kapiawaiiannyo sabagai saniman, pado tahun 2007 Ay Tjoe mandapekan pangharagoan sabagai pamanang 5 besar Philips Morris Indonesia Art Award. Disusul jo prestasinyo sabagai pemeran tunggal pado tahun 2008 sabagai Interiority of Hope di Galeri Emitan di Surabayo.

Ay Tjoe indak hanyo mampu baprestasi secaro surang-surang, tapi inyo jugo mampu maliekan prestasinyo sacaro  basamo-samo diantaronyo mangikuti CP open Biennale, Jakarta (2003). The Beppu Asia Biennale of Contemporary Art di Oita, Japang (2005). Dan juga mangikuti Art Singapore: The Contemporary Asian Art Fain (2007). 

## Referensi
Tiara Andini Prastika

**Tiara Andini Prastika** () adolah saurang atlet cabang olahraga *Downhill* (sepeda gunuang) nan alah menyumbangkan ameh katigo katiko ajang Asian Games tahun 2018 nan diadoan di Jakarta jo Palembang.

Tiara adolah putri katigo dari Maruto Heru Prabowo jo Dwi Heri Sucianti Kasmo nan punyo mental nan kuek,tabukti katiko ajang Asian Games patangko, biapun jari tangah tangan suoknyo takanai cidera, Tiara tatok mambuktikan dirinyo mampu maraih ameh untuak Indonesia.

Ndak hanyo katiko ajang Asian Games, sabalub itu Tiara juo alah pernah maraih Medali Perak PON Jawa Barat taun 2016, Juara Nasional Downhill 2017 dan banyak seri partandiangan lainnyo. Sabalum manjadi atlet Downhill, Tiara labiah dahulu mamulai karir dari atlet balap sapeda Road Race dan memutuihkan baralih ka Downhill cokarano dianggap labiah manantang.

## Referensi
Oktaf Indah

**Oktaf Indah** lahia di Banyumas 8 Desember 1970. Inyo punyo ayah nan pandai bamain musik jo gamelan, baliau banamaoS Uguosuwasono. Sajak ketek, padusi nan biaso disapa Oktaf iko sanang bernyanyi dan lah mampu mambaco not angka. Inyo mulai masuak grup paduan suaro maso sikola SMP. Sampai di Perguruan Tinggi baliau mamiliah untuak labiah mandalami seni musik di Jurusan Pendidikan Seni Musik IKIP Semarang. Perjalanan baliau dibidang musik taruih balanjuik hinggo diterimo sabagai guru musik di SMAN 5 Purwokerto. Baliau barasil mambaok 48 siswa-siswi tampil mamukau dalam ajang 7th Bali International Choir Festival. Oktaf mengatoan, jo  banyanyi dapek mambueknyo labiah basumangaik dalam manjalani hiduik nan barek ko.

**Oktaf** adolah urang nan disiplin dan tapek wakatu. pobilo ado siswanyo nan tibo talambek untuak latihan akan mandapek sansi  dendo pitih jo push-up. Iko dibuek untuak malatih siswanyo untuak labiah disiplin jo batangguangjawab.

## '''Referensi'''
Tri Maharani

**Tri Maharani** (lahia tanggal 31 Agustus 1971) adolah saurang **dokter perempuan** nan mandedikasikan hiduiknyo untuak mambantu **korban nan digigik ula babiso.**  Maharani juo ikuik ma inisiasi pangumpuaan data kasus nan digigik ula di Indonesia, karano alun ado lembaga rasmi milik pamarentah nan melakukannyo. Maharani pun ikuik mandirikan organisasi Remote Envenomation Consultancy Services (RECS) Indonesia pado taun 2015 jo Indonesia Toxinilogy Society (ITS) nan anggotanyo tadiri dari konsultan- konsultan untuak kasus gigitan ula atau pun kasus keracunan hewan lainnyo nan batujuan untuak mangurangi angko kematian karano digigik ular babiso.

Maharani kini ko bajarajo sabagai **Kapalo Departemen Instalasi Gawat Darurat Rumah Sakit Umum Daha Husada Kediri, Jawa Timur.** Maharani manamaik-an pandidikan kedokteran di Fakultas Kedokteran Universitas Brawijaya (1990-1998), lalu melanjuik-an pandidikan magister imunologi di Universitas Airlangga (2001-2003) dan pandidikan spesialis kedokteran  emergensi di Universitas Brawijaya (2007-2011) sampai pandidikan doktoral di bidang biomedik masih di Universitas Brawijaya (2008-2014).

Alah ratusan korban gigitan ula babiso nan barasil disalamaik-an jo Maharani jo mamakai **serum anti dapek ular (SABU)** baiak nan alah diproduksi di Indonesia ataupun nan di impor. Indonesia sampai kini ko alah mampu mamproduksi **SABU polivalen** nan dapek digunokan untuak kasus gigitan ular kobra (Naja sputatrix), ular welang (Bungarus fasciatus), dan ular tanah (Agkistrodon rhodostoma).

## Referensi:
Safiah Wainsaf

**Safiah Wainsaf** adolah surang parawat *puskesmas *lahia pado tanggal 23 September 1985 di Kota Sorong, Papua Barat. Latar balakang Pandidikannyo di *Akademi* Parawat, baliau mangabdian dirinyo salamo sapuluah taun untuak 4000 warga di Distrik Misool Selatan, Kabupaten Raja Ampat, Papua Barat. Pangabdian baliau kapado warga padalaman tu dimulai katiko baliau partamo kali batugas pado taun 2008. Indak mudah bagi baliau untuak manarimo tugas ko. Tugas nan kabanyakan ditulak dek urang nan mamiliki profesi nan samo jo beliau. Iko dikaranoan latak daerah Misool nan jauah dari kota. Untuak bakomunikasi, Safiah manggunoan waruang telekomunikasi nan biaya nyo indak mudah tajangkau. Untuak  , sadoalah sarana dari Misool Selatan ka Sorong alah dicubo baliau, misalnyo baliau pakai kapa lauak punyo parusahaan, kapa parintih nan lamo pajalanannyo 8 jam, sampai kapa capek nan wakatu tampuahnyo 4 jam. Walaupun batugas di tampek nan tasuruak, jo tingkek maha nyo nan tinggi jo akses nan minim, Safiah indak mandapek tunjangan khusus doh. Gaji nyo sabulan hanyo cukuik untuak paralu kaluargo sajo. Safiah punyo duo urang anak banamo Farah Tasya S Wainsaf jo Wahyu Widodo Wainsaf. Lakii baliau banamo Andi Setyawan. Dek warga alah picayo ka kinerja safiyah, itu mambuek baliau indak sampai hati maninggan warga padalaman tu doh.  Baliau batekad untuak mangabdian dirinyo manjadi surang parawat nan siap sadio dalam manangani masalah kasihatan warga Misool Selatan**.**

## Referensi